Vopnasérfræðingur við gerð kvikmyndarinnar Rust, segist ekki hafa minnstu hugmynd um ástæður þess að raunveruleg kúla var í skotvopninu sem varð tökustjóra myndarinnar að bana 21. október síðastliðinn.
Þetta er í fyrsta sinn sem vopnasérfræðingurinn Hannah Gutierrez-Reed tjáir sig um atburði þessa örlagaríka fimmtudags fyrir rúmri viku. Leikarinn Alec Baldwin var að æfa sig að beina byssu að linsu tökuvélar þegar skot hljóp af og hæfði Halynu Hutchins tökustjóra og Joel Souza leikstjóra myndarinnar.
Dave Halls aðstoðarleikstjóri afhenti leikaranum vopnið með þeim orðum að það væri óhlaðið og öruggt. Vopnasérfræðingnum ber að tryggja öryggi allra þeirra vopna sem notuð eru við kvikmyndagerðina og að þau séu geymd á öruggum stað meðan þau eru ekki í notkun.
Hávær orðrómur hefur verið uppi um að öryggi hafi verið ábótavant við gerð vestrans Rust, meðal annars hafi starfsmenn æft sig í skotfimi nokkru áður en óhappið varð.
Gutierrez-Reed kveðst ekki vita til að slíkt hafi átt sér stað, hún og leikmunavörður myndarinnar hefðu aldrei leyft slíka hegðun. Öll vopn hafi verið í læstum skápum meðan þau voru ekki í notkun og útilokað að starfsfólk hefði getað leikið sér með þau.
Lögmenn Gutierrez-Reed segja öryggismálum hafa verið ábótavant á tökustað í sparnaðarskyni. Til að mynda sé útilokað að áfellast hana fyrir að skot hlupu úr leikmunabyssu þann 16. október, það megi frekar kenna ströngu fjárhagslegu aðhaldi framleiðenda myndarinnar.